
Ehitusloa andmine (Vestervalli tänav L2// Viru tn 3// 9b// Viru tänav)  

1. ASJAOLUD JA MENETLUSE KÄIK

12.04.2023 ehitisregistri keskkonda laekus läbivaatamiseks  ehitusloa taotlus  nr 2311271/06819 Vestervalli tänav L2// Viru tn 3// 9b// Viru tänav kinnistule avalikult kasutatava parkla ja sademeveekanalisatsiooni torustiku rajamiseks koos  ehitusprojektiga  „NA59_PP_projekt“,  peaprojekteerija AS Infragate Eesti.
Ehitusprojekt „NA59_PP_projekt“ on koostatud Narva Linnavalitsuse 02.03.2022 korraldusega nr 166-k  kinnitatud „Viru ntn 3 avaliku parkimisplatsi rajamine“ projekteerimistingimuste alusel.
Ehitusloa menetlusse nr 360661 oli kaasatud kooskõlastamiseks ning arvamuse avaldamiseks Narva Linnavalitsuse Arhitektuuri- ja Linnaplaneerimise Amet, Narva Linnavalitsuse Linnamajandusamet, Aktsiaselts Narva Soojusvõrk, Aktsiaselts Gaasivõrk, Aktsiaselts Narva Vesi, Osaühing VKG Elektrivõrgud, Aktsiaselts Telia Eesti.
Kõnealused menetlusosalised esitasid oma kooskõlastused ja nõusolekud.

Ehitusseadustiku § 42 lõike 6 alusel kaasas pädev asutus ehitisregistri keskkonnas ehitusloa menetlusse kinnisasjaga piirneva naaberkinnisasja omaniku esindaja - Narva linn, Vestervalli tn 8 korteriühistu.

Narva linn, Vestervalli tn 8 korteriühistu (omanike esindaja) seisuga 06.07.2023 ei olnud esitatud vastuväiteid/nõusolekut ega ettepanekuid ja arvamusi.

Ehitusseadustiku § 42 lõike 9 kohaselt, kui kooskõlastaja või arvamuse andja ei ole kümne päeva jooksul ehitusloa eelnõu saamisest arvates kooskõlastamisest keeldunud või arvamust avaldanud ega ole taotlenud tähtaja pikendamist, loetakse ehitusloa eelnõu kooskõlastaja poolt vaikimisi kooskõlastatuks või eeldatakse, et arvamuse andja ei soovi ehitusloa eelnõu kohta arvamust avaldada, kui seaduses ei ole sätestatud teisiti.

Ehitusprojektis on avastatud puuduseid ja see on mitu korda tagastatud taotlejale puuduste kõrvaldamiseks. 06.07.2023 lõplikult kõrvaldatud puudustega ehitusprojekti uus versioon on ehitisregistri keskkonda projekteerija poolt taasesitatud.
Narva Linnavalitsus otsustab keskkonnamõju hindamise algatamise vajaduse EhS § 42 lõike 2 alusel. Keskkonnamõju hindamise menetlusi käesolevalt ei kohaldata vastavalt keskkonnamõju hindamise ja keskkonnajuhtimissüsteemi seaduse (edaspidi KeHJS) § 6 lõikele 2´3, kuna kavandatav tegevus ei kuulu KeHJS § 6 lõigetes 1 ja 2 ning Vabariigi Valitsuse 29.08.2005 määruses nr 224 „Tegevusvaldkondade, mille korral tuleb anda keskkonnamõju hindamise vajalikkuse eelhinnang, täpsustatud loetelu“ esitatud tegevuste nimistusse ning see üksi ega koostoimes muu tegevusega ei mõjuta Natura 2000 võrgustiku ala või kaitstavat loodusobjekti.

07.07.2023 kõik kaasatud menetlusosalejad  kooskõlastasid ehitusloa eelnõu.

Narva Linnavalitsuse Arhitektuuri- ja Linnaplaneerimise Amet kooskõlastas märkustega, millised on kohustuslikud täita ehitise edasise projekteerimise käigus, kuid nende olemasolu ei takista ehitusloa andmist:
 „1. Edasise projekteerimise staadiumites tuleb koostada uus välisvalgustuslahendus - valgustusmastid ei tohi olla kõrgemad kui 6 m, eelistatud on 4 m mastid; valgustite valikul tuleb kasutada maksimaalselt laia valgusnurgaga valgusteid, mis võimaldaks viia miinimumi valgustite arvu; valgustid ja mastid valida värvitud (tumehall); välisvalgustus kooskõlastada täiendavalt ALPA'ga;

Parkla katend valida Stockholmi platsiga sobiv, kuid mitte graniitplaat; kasutada betoonplaate või sillutuskive; kooskõlastada täiendavalt ALPA'ga.

Parkla sissesõiduna kasutatava taastatava Helsinki tn lõigu katendiks kasutada sama materjali kui Helsinki tn Stockholmi platsiga külgnevas osas.

Edasise projekteerimise käigus tuleb parkla asendiplaanilist lahendust korrigeerida lähtuvalt arheoloogiliste uuringute käigus selgunud ajaloolise Helsinki tn täpsest asukohast; samuti tuleb parkla rajamistöödel kasutada arheoloogilist järelevalvet ning arvestada tööde käigus ilmnenud täiendavate leidudega.

Asendiplaan kooskõlastada enne tööde algust täiendavalt ALPA'ga!

2.Enne ehitustööde alustamist kooskõlastada tellijaga ning naaberkinnistu omanikega ehitustööde organiseerimise kava, milles on määratud vähemalt ehitustööde teostamise meetodid, ehitusplatsi piirdeaia asukoht ning ehitustööde teostamise ajaks liikluskorraldus (EVS 932:2017). Samuti tuleb koostada ehitusaegse töömaa plaan ja kooskõlastada see Narva Linnavalitsuse Linnamajandusametiga ja Narva linn, Vestervalli tn 8 korteriühistuga. Ehitustööde käigus tuleb järgida kehtiva Narva linna heakorra eeskirja § 9 sätestatud nõudeid. Ehitustööde läbiviimisel ei tohi rikkuda teistele isikutele kuuluvaid asjaõigusi. EhS § 12 lg 1, 3 kohaselt tuleb ehitada ehitusprojekti kohaselt, järgides ehitise ja ehitamise kohta kehtivaid nõudeid ning ehitamisel tuleb arvestada ehitamisest mõjutatud isikute õigusi ning rakendada abinõusid nende õiguste ülemäärase kahjustamise vastu“.

Ehitusprojekt vastab sätestatud nõuetele, projekteerimistingimustele ning ehitisele ja ehitamisele esitatud nõuetele. Ehitusseadustiku § 44 toodud ehitusloa andmisest keeldumise põhjused puuduvad. Seega, ehitusloa andmiseks takistusi ei ole.
2.    ÕIGUSLIKUD ALUSED

2.1. Ehitusseadustiku § 39 lõike 1 ja § 101 lõike 1 kohaselt  ehitusloa  annab  kohaliku  omavalitsuse  üksus,  kui seaduses   ei ole sätestatud teisiti.
2.2. Narva Linnavalitsuse Arhitektuuri- ja Linnaplaneerimise Ameti põhimääruse § 9 punkti 2 kohaselt järelevalve osakonna põhiülesandeks on ehitus- ja kasutuslubade taotluste menetlemine ning linnavalitsuse vastavasisuliste korralduste ettevalmistamine, mille alusel toimub ehitusloa või kasutusloa andmine, muutmine, kehtetuks tunnistamine või keeldumine andmisest.
2.3.Ehitusseadustiku § 42 lõike 3 punkti 5 kohaselt ehitusloa kõrvaltingimusena võib eelkõige sätestada ehitise või ehitamise keerukusest tulenevad lisatingimused ehitamiseks.

3.    OTSUS

3.1. Anda  ehitusluba Vestervalli tänav L2// Viru tn 3// 9b// Viru tänav kinnistule avalikult kasutatava parkla ja sademeveekanalisatsiooni torustiku rajamiseks vastavalt  ehitusprojektile  „NA59_PP_v05_projekt“,  peaprojekteerija AS Infragate Eesti.  
3.2. Kohustada   ehitustööde  tellijat  tagama märkuste lahendamine, mis on käesoleva korralduse  punktis 1 esitatud Narva Linnavalitsuse Arhitektuuri- ja Linnaplaneerimise Ameti poolt.

4.    RAKENDUSSÄTTED

4.1. Korraldus jõustub teatavakstegemisest.

4.2. Käesoleva korralduse peale võib esitada Narva Linnavalitsusele vaide haldusmenetluse seaduses sätestatud korras 30 päeva jooksul arvates korraldusest teadasaamise päevast või esitada kaebuse Tartu Halduskohtu Jõhvi kohtumajale halduskohtumenetluse seadustikus sätestatud korras 30 päeva jooksul arvates korralduse teatavakstegemisest.

